西山僅老失牛求一言於邑宰數語代書
作者：樓鑰
朝代：宋

paragraphs: 一介扣門，尺書在手。
不是長鬚饋鯉，乃知中夜忘牛。
拽杷牽犁，能耕百畝。
披毛戴角，方得五春。
是何西山之餓夫，輒挽桃林之處士。
拽轉鼻孔，不解一鳴。
剖破藩籬，已行十里。
莫走溈山舊話，重修雪竇新圖。
解若庖丁，恐遭游刃。
鄔如謝大，且自煖心。
見角便知，必有伶俐衲子。
幪頭徑取，更煩明正官司。